Man deur aanvallers in polisiesel doodgeskietArgieffoto ŉ 38-jarige man wat in aanhouding by die Ngangezwe-polisiestasie in Mthatha in die Oos-Kaap was, is deur vier mans met klapmusse vermoor toe dié stasie in die vroeë oggendure aangeval is. Dié man sou vandag in die Ngcobo-landdroshof verskyn het. Kol. Brenda Muridili, woordvoerder van die polisie, het gesê daar word beweer dat vier gewapende mans die polisiestasie net ná middernag binnegegaan het en die beamptes aan diens met vuurwapens aangehou het. “Twee boosdoeners het na die aanhoudingselle beweeg en beamptes het verskeie geweerskote gehoor. Die verdagtes het daarna almal van die toneel gevlug,” het Muridili gesê. Die man is ná die aanval dood in die sel aangetref. Niks is tydens die voorval gesteel nie. Genl. Khehla Sitole, nasionale polisiekommissaris, het opdrag gegee dat die 72-uur-aksieplan in werking gestel word om die oortreders vas te trek. Die man wat deur die aanvallers doodgeskiet is, is op 29 Julie in hegtenis geneem vir die onwettige besit van vuurwapens. “Die multidissiplinêre span wat geaktiveer is, sal die motief vir die moord ondersoek.” Sitole het bygevoeg dat die veiligheid van beamptes en mense wat by polisiestasies aangehou word een van die hoogste prioriteite is. ŉ Saak van moord word ondersoek. Die aanval volg sowat ses maande ná die Ngcobo-polisiemoordtog in Februarie skokgolwe deur die land gestuur het. Gewapende rowers het die Ngcobo-polisiestasie tussen Mthatha en Queenstown bestorm en beroof. AO Zuko Mbini (45), konst. Zuku Ntsheku (38), konst. Nkosiphendule Pongco (32), konst. Sibongiseni Sodlana (32) en konst. Kuhle Metete (27) is tydens die rooftog doodgeskiet. Freddy Mpandeni (58), ŉ afgetrede soldaat van die Suid-Afrikaanse Weermag, is ook doodgeskiet toe die verdagtes van die toneel gevlug het.